EFF betaal van AfriForum se geld terug | Maroela Media
Die betaling wat die EFF aan AfriForum gemaak het.
AfriForum sê hulle is baie bly die EFF het 'n deel van die geld terugbetaal wat hulle die organisasie skuld, want nou kan hulle dié geld in die howe gebruik om die Rooi Barette se pogings te beveg om grond sonder vergoeding te onteien.
Kalie Kriel, AfriForum se uitvoerende hoof, het Dinsdag getwiet die EFF het R126 703,59 aan die burgerregte-organisasie oorbetaal wat hulle verskuldig was vandat 'n regter op 12 September 'n bestraffende kostebevel teen die party gegee het.
Dit was nadat die EFF nie betyds hul hofstukke ingedien het nie in 'n aansoek om 'n kostebevel van Maart verlede jaar ter syde te laat stel. In Februarie vanjaar is die EFF se aansoek van September van die hand gewys, en is die derde kostebevel teen hulle uitgereik.
Ons het 'n goeie saak. Hulle gaan net nog kostebevele vir hulle op die hals haal.
Vanoggend se betaling beteken die EFF skuld AfriForum nog R211 000, maar die party het aangedui hulle wil dit betwis, sê Kriel. "Ons het 'n goeie saak. Hulle gaan net nog kostebevele vir hulle op die hals haal."
Die balju van die hof het Vrydagmiddag 'n volledige inventaris van al die bates in die party se Johannesburgse hoofkantoor opgestel. AfriForum het nog nie dié inventaris ontvang nie.
'n Eksekusieveiling om die meubels en toerusting in die kantoor te verkoop en so die uitstaande geld aan AfriForum te betaal, is vir eers uitgestel hangende die EFF se dringende hofaansoek wat Woensdag aangehoor sal word waarin hulle wil keer dat op hul bates beslag gelê word.
Terselfdertyd moet die party in die hof verskyn om hulle te verdedig teen AfriForum se klag van minagting van die hof nadat die party versuim het om gehoor te gee aan die hof se bevel om op te hou om mense aan te hits om grond te beset ten spyte.
Kriel sê AfriForum is in hul skik met die betaling, al is dit net een van die drie bevele. "Dis eintlik 'n erkenning dat die EFF nie bo die reg verhewe is nie. Hulle maak baie lawaai daarbuite, maar die feit is, wanneer hulle moet betaal, betaal hulle."
Hy sê AfriForum wil die geld gebruik om grondgrype deur die Rooi Barette in die hof te bestry. "Ons wil hulle met hul eie geld beveg."
Die sage met die EFF het juis in Maart verlede jaar begin toe AfriForum 'n dringende hofbevel aangevra het om die EFF te keer om mense aan te spoor om grond onregmatig te beset.
Dié aansoek was suksesvol en die EFF is gelas om die organisasie se regskoste te betaal, die eerste van drie kostebevele teen Julius Malema se party.
Dis redelik snaaks dat die EFF hul sogenaamde vyande betaal…
Ek ruik n VBS rot .
@Jacques – "who cares" waar die EFF die geld vandaan kry om die koste-bevele (ten dele) te betaal??? Nie ek of jy (sekerlik) het by VBS gebank nie, dus is nie ek of jy aan die verloorkant nie ….
Aan Afriforum – VAT HULLE FLAFFIE!!! Wys hulle die wit/blanke Suid-Afrikaner staan nie terug vir sg. "freedom fighters" nie (oftewel, eerder, "freedom" diewe nie).